Az Országos Széchényi Könyvtár legújabb kiállítása tisztelgés Ferenc pápa magyarországi látogatása előtt

**Budapest, 2023. április 21. – Őszentsége Ferenc pápa magyarországi látogatásának tiszteletére az Országos Széchényi Könyvtár kamarakiállítást szervezett *„Uram, hallgasd meg én imádságomat…” A magánáhítat könyvei a középkor végén* címmel. A tárlat a késő középkori Magyar Királyságban és tágabb környezetében magánáhítat céljára használt latin és népnyelvű kézírásos és nyomtatott könyvek különböző típusait mutatja be. A kiállított hét kódex és egy nyomtatvány, valamint az ezeket kiegészítő, digitális eszközön hozzáférhető anyag segítségével bevezetjük a látogatót a késő középkori imakönyvek színes világába.**

A 2023. április 21-én tartott kiállításmegnyitón Rózsa Dávid, a nemzeti könyvtár főigazgatója köszöntőjében megidézte az ima jelentőségét. „Ima közben úgy közeledünk Istenhez, hogy közben megtaláljuk önmagunkat, és megéljük a csendet.” A kiállításmegnyitó díszvendége Erdő Péter bíboros volt, aki kiemelte, hogy „a kereszténység nem más, mint kinyilatkoztatás…személyes vallási meggyőződés. A most megnyíló kiállítás személyes spirituális tapasztalást dokumentál.”

Sarbak Gábor, az ELKH–OSZK Fragmenta et Codices Kutatócsoport vezetője, a kiállítás egyik kurátora hangsúlyozta, hogy „a részleteikben idézett, a falakon és a kijelzőn is megszemlélhető imaszövegek ma is változatlanul időszerűek; a nyílt szívű olvasót most is meg tudják szólítani.”

„…mikoron imádkozandol, menj be te titkod házadban, és ajtód betevén imádjad te atyádat az titok helyen” – tolmácsolta a 16. század eleji *Jordánszky-kódex* evangéliumfordítása Jézus tanítását az Istenhez fordulásról. Az imádkozásnak ez a magányos, egyéni formája a középkor kései századaiban egyre jobban felértékelődött, s a közösségi imádkozás (mise, zsolozsma) fontos kiegészítőjévé vált. Az olvasni tudás fokozatos terjedésével azoknak a latin és népnyelvű kéziratoknak a száma is egyre szaporodott, amelyek a magánáhítat megéléséhez kínáltak imaszövegeket. Kamarakiállításunk betekintést nyújt a késő középkori latin és anyanyelvű imádságoskönyvek világába s e sokszor nagyon személyes összeállításokon keresztül megrendelőik, használóik lelki életébe, aggodalmaiba, reményeibe, a mindennapjaikba.

A legtöbb műtárgyat díszes iniciálék és finoman megmunkált miniatúrák díszítik. Van közöttük egyéni használatú német nyelvű imakönyv, ferences szerzetesek számára készült zsoltároskönyv, liturgikus ihletésű nyelvemlék.

A látogatók megtekinthetik a nemzeti könyvtár gyűjteményének egyik leggazdagabban díszített kéziratát, megtudhatják, mi mindentől védekezhetett imádsággal egy 16. század eleji apáca vagy világi férfi, s megpróbálkozhatnak a nyelvemlékkódexek magyar imáinak kibetűzésével.

A kamarakiállítást a könyvtár egyik Corvina termének leválasztott részében rendeztük be, amelyben hangulatát és méretét tekintve mintegy magánkápolnában érezheti magát a belépő.

A tárlat 2023. április 22. és május 6. között ingyenesen látogatható.

Fotók:

<https://filesender.oszk.hu/filesender/?s=download&token=c4ec1dc9-85c0-4218-97d8-b507286d1524>